Allen den, die disen brief ansehent oder hoͤrent lesen, kûnde ich, Chuͦnr̄ von Lienhein, schultheisse ze Baden, ✳ daz ich saz ze gerichte ze Baden in der stat, an
dem nechsten mentag nach sant Georien tag, an der hocherborne fûrsten, minˀ gnedigen hˀren stat der herzogen von Oͤsterich, ✳ do kamen fûr mich in gericht
Berchtolt Weggeler und Cuͦnzi, sin bruͦder, Joh̄s Weggelers sùne, der schultheizze waz ze Baden, ✳ und gaben do muͦtwilklich unbetwugen
durch des egen̄ irs vatters seligen sele willen ✳ zwen mût kernen geltez, die si hatten ✳ un̄ von dem vorgen̄ irm vatter seligen ze erbe komē
waren uf dem huse, daz der Mùllerin ist ze Baden, und uf der hoͧfstat, da es uffe stat und gelegen ist ze Baden in der stat, nebent Heinr̄ Tossenbachs hus zuͦ der einē siten ✳ und nebent Heinrichs des Scherers hus zuͦ der andern siten, ✳ gegen Kûngesfelt in das kloster, da oͧch der egen̄ ir
vatter selig begraben und bestatet ist, zuͦ eim rechten selgerete ✳ und mit solichem gedinge ✳ als hie nach geschriben stat: ✳ also wer uf dero
vorgen̄ hoͧfstat seizhaft ist, dar der jerlich ze sant Martins tag die zwene mùt kernen geltez zuͦ dem selben selgerete geben sol ✳ und
wenne des vorgen̄ Hans Weggelers seligen jarzit ist, ✳ so sol ein schaffenˀ ze Kùngesfelt dez selben kernen ✳ ✳ den Barfuͦssen in dem selbē kloster
an ir tysch zwei viertel geben und oͧch ✳ ✳ den kloster froͧwen zwei viertel ✳ und armen lûten an ein spende ze Kûngesfelt ein mût dur
des egen̄ Joh̄s seligen sele willen ✳ und durch ✳ daz, ✳ das die selbe gabe und selgerete stete beliben moͤchte, ✳ do vertigoten die vorgen̄ bede
Berchtolt Weggeler und Cuͦnzi, sin bruͦder, die egen̄ zwene mût kernen geltes uf dem egen̄ huse und uf der hoͧfstat als vorgeschribē
stat mit miner, des egen̄ schul̄t, hant, ✳ Walthern dem Meiier von Rûbiswile, an der vorgen̄ eppetissin und conventes stat, der ir gewisser
amptman was zuͦ den selben ziten ✳ zuͦ der kloster froͧwen handen ze Kungesfelt, ✳ als vor mit worten bescheiden ist. ✳ und wart oͧch
dù selbe vertigunge volfuͤret mit aller der gewarsami und sicherheit, als man solich vertigung durch recht ze Baden tuͤn sol un̄
darzuͦ, so gelopten oͧch die vorgen̄ bede Berchtolt Weggeler un̄ Cuͦnzi, sin bruͦder, der vorgen̄ zweier mûten kernen geltes uf dem
vorgen̄ huse und uf der hofstat recht weren ze sinde fur sich und fùr ir erben un̄ gegen mengelichen als man solich gelt un̄ gabe
durch recht weren sol an geistlichē un̄ an weltlichē gerichte und gemeinlich an allen den steten, da sin die kloster froͧwen ze Kungesfelt
oder ir amptman von ir wegen bedoͤrffent oder notdûrftig sint, ane alle geverde. ✳ darzuͦ vˀzigen si sich oͧch geistliches un̄ weltliches gerichte, gewonheit der stete und des landes bedù ansprach und rechtung, so si oder ir erben oder jeman ander von ir wegen an die selben
zwen mût kernen geltes jemˀ me gehaben oder gewinnen solten oder moͤchten und gemeinlich aller der dinge, do mitte dise vorgeschribene
gabe un̄ selgerete ✳ geirret, gesumet, widertriben oder widerruͦffet moͤchte werden in kein weg, ✳ so je erdacht wart oder noch erdacht
kan werden ane alle geverde. ✳ bi diser gabe waren und sint harumb gezùge ✳ Joh̄s Polant, ✳ Ruͦd̄ der Meiier von Siggingen, ✳ Claus
Buchsingˀ, ✳ Herman Smit, ✳ Hans Vasenacht, ✳ Claus Scherer, ✳ Heintz der Suter, Cuͦnrade Phister, burgˀ von Baden und ander erber lûte
gnuͦg. ✳ und darzuͦ zuͦ gewarer gezùgsami dirre vorgeschribenē sache und oͧch durch bette der vorgen̄ bederteile ✳ Berchtoltz
Weggelers und Cuͦnzis, sins bruͦders, ✳ und Walthers, des vorgen̄, so han ich, der vorgen̄ Cuͦnr̄, schul̄t ze Baden, zuͦ steten urkûnde
min eigen ingesigel gehenket an disen brief. ✳ under daz selbe ingesigel wir ùns die vorgen̄ Berchtolt Weggeler und Cuͦnzi, sin bruͦder,
uns verbinden fûr uns und fur unser erben, wan wir eigenr ingesigel nicht enhaben, ✳ alles daz stete ze habende, so vor von ùns an disem
gegenwûrtigen brief geschriben stat ane alle geverde. ✳ oͧch vergihe ich, der egen̄ Walther, daz ich och dise vorgen̄ vertigung zuͦ dero
vorgen̄ miner froͧwen handen von Kûngesfelt uf genomē han als vor geschriben stat ane alle geverde. ✳ dis beschach und wart dirre brief geben
ze Baden in der stat, an dem vorgen̄ mentag des jares, do man zalte von gottes geburte drùzehenhundert jar und dar nach in dem
vierden und viertzigosten jar.